|  |  |
| --- | --- |
|  |  *See artikkel räägib sprinterist; helilooja kohta vaata artiklit Maurice Greene (helilooja).* |

---


**Maurice Greene** (sündinud 23. juulil 1974 Kansas Citys) on USA endine kergejõustiklane, olümpiavõitja.

Maurice sündis vanglaametniku peres. Sportima hakkas ta isa innustusel. Maurice'il on vanem vend Ernest, kes tuli 1982. aastal USA kolledžite meistriks 200 m jooksus.

Sportlaskarjäär aastati
-----------------------

### 1995

Greene pääses USA koondises Rootsis Göteborgis toimunud maailmameistrivõistlustele. 5. augustil saavutas ta eeljooksus 10,26-ga teise koha Donovan Bailey (Kanada, 10,13) järel. Samal päeval jooksis ta vahejooksus 10,35, millega jäi oma jooksus 6. kohale ja langes välja. Kokkuvõttes sai ta 23. koha. Bailey tuli 9,97-ga maailmameistriks.

### 1996

Greene ei pääsenud USA olümpiakoondisse ja vaatas Atlanta olümpiamänge tribüünilt. Bailey tuli olümpiavõitjaks maailmarekordiga 9,84.

Sama aasta septembris kolis ta Los Angelesse ja alustas koostööd treener John Smithiga, kelle juhendatavas treeningurühmas HSI treenis nii enamik USA kui ka kogu maailma sprindiparemikust.

### 1997

1997. aasta maailmameistrivõistlused kergejõustikus toimusid Ateenas ja Greene pääses USA koondisse. Ta jagas oma eeljooksus esikohta ajaga 10,32, mis kõigi eeljooksude peale andis alles 28. koha jagamise. See-eest tuli ta vahejooksus oma treeningukaaslase Ato Boldoni (Trinidad ja Tobago, 9,87) järel 9,90-ga teiseks, sellal kui ülejäänud vahejooksud osutusid palju aeglasemateks. Aega 9,90 kordas ta poolfinaalis, edestades Baileyt (9,91) ja Frankie Fredericksi (Namiibia, 9,93). Esimene poolfinaal oli palju aeglasem. Finaalis kordas Greene kergejõustiku MM-ide rekordit 9,86 ning tuli maailmameistriks Bailey (9,91) ja oma treeningukaaslase Tim Montgomery (9,94) ees.

4×100 m teatejooksus oli USA meeskond Brian Lewis, Tim Montgomery, Dennis Mitchell ja Maurice Greene ilmne soosik, aga katkestas eeljooksu. Maailmameistriks tuli Donovan Baileyst juhitud Kanada maailma hooaja tippmargi 37,86-ga.

### 1998

Greene võitis New Yorgis 1998. aasta hea tahte mängudel 100 m jooksu 9,96-ga Ato Boldoni ees (10,00). Brian Lewis oli kolmas ajaga kõigest 10,25.

USA meeskond koosseisus Jon Drummond, Tim Harden, Dennis Mitchell ja Maurice Greene võitis ka 4×100 m teatejooksu Kanada ees, kelle ankrumees oli Donovan Bailey (ajad 37,90 ja 38,23).

### 1999

1999. aasta sisemaailmameistrivõistlused kergejõustikus toimusid Jaapanis Maebashis 5.–7. märtsil. Greene võistles ühel alal, 60 m jooksus. Eeljooksus saavutas ta 6,56-ga 2. koha, aga poolfinaalis püstitas sise-MM-ide rekordi 6,45 ja finaalis parandas seda 6,42-ga veelgi. Kaksikvõidu tõi USA-le Tim Harden (6,43).

Sel aastal püstitas Greene maailmarekordi nii 60 meetri (6,39) kui ka 100 meetri jooksus (9,79). Ta ületas Donovan Bailey maailmarekordi 9,84 ja alates elektroonilise ajamõõtmise kasutuselevõtust polnud keegi 100 m jooksu maailmarekordit nii palju parandanud. (Hiljem ületas selle Usain Bolt, parandades maailmarekordit veelgi rohkem.) Ühtlasi sai Greene'ist esimene mees, kelle käes on korraga nii 60 kui ka 100 meetri jooksu maailmarekord. Samuti kordas Greene Bailey nimel olevat 50 m jooksu siserekordit ja mõlemad, nii 50 m kui ka 60 m jooksu maailma tippmark, püsivad tänapäevani.

1999. aasta maailmameistrivõistlused kergejõustikus toimusid Hispaanias Sevillas ning Greene võistles seal kolmel distantsil.

100 m jooksus võitis ta 21. augustil 1. eeljooksu 10,30-ga ja samal päeval 9,91-ga 5. vahejooksu Bruny Surini (Kanada, 9,95) ees. Need olidki vahejooksude kiireimad ajad. 22. augustil võitis kumbki oma poolfinaali võrdselt 9,96-ga. Samal päeval joosti finaal, mille Greene võitis MM-ide rekordi 9,80-ga, Surin jäi 9,84-ga teiseks.

200 m jooksus jäi Greene 5. eeljooksus 20,76-ga 3. kohale ja jagas kokku 22. kohta. 2. veerandfinaali ta seevastu 20,23-ga võitis. 25. augustil võitis Greene 20,10-ga esimese, palju aeglasema poolfinaali. Francis Obikwelu (Nigeeria) võitis teise poolfinaali 19,84-ga. 27. augustil ei suutnud Obikwelu aga finaalis oma aega korrata ja Greene tuli 19,90-ga maailmameistriks, Obikwelu jäi 20,11-ga kolmandaks. Greene on ajaloos esimene mees, kes on tulnud maailmameistriks nii 100 m kui ka 200 m jooksus.

28. augustil joosti 4×100 m teatejooksu eeljooks ning juba esimeses eeljooksus olid koos USA ja Kanada. USA (Drummond, Montgomery, Lewis ja Greene) jooksis maailma hooaja tipptulemuse 38,06, aga Kanada, mille eest jooksid Bailey ja Surin, diskvalifitseeriti. 29. augustil joostud finaalis jooksis esikolmik sellest ajast paremini, aga USA-le kuulus ikkagi 37,59-ga kuldmedal Suurbritannia ja Brasiilia ees.

### 2000

2000. aasta suveolümpiamängudel Sydneys võistles Greene kahel alal.

22. septembril võitis Greene 10,31-ga 6. eeljooksu ja samal päeval 10,10-ga ka 1. vahejooksu. 23. septembril võitis ta 10,06-ga teise, aeglasema poolfinaali. Finaalis, mis joosti samal päeval, saavutas Greene kindla võidu ja tuli olümpiavõitjaks 9,87-ga Ato Boldoni (9,99) ees.

29. ja 30. septembril võisteldi 4×100 m teatejooksus. Suurbritannia diskvalifitseeriti eeljooksus, Kanada langes välja poolfinaalis. USA koondis Kenneth Brokenburr, Tim Montgomery, Brian Lewis ja Maurice Greene võitis viimase, 5. eeljooksu eeljooksude kiireima ajaga 38,15 ja 1. poolfinaali oma tugevaimas koosseisus Jon Drummond, Bernard Williams, Brian Lewis ja Maurice Green ajaga 37,82. Finaalis jooksid nad 37,61 ja tulid olümpiavõitjaks.

### 2001

2001. aasta maailmameistrivõistlused kergejõustikus toimusid Kanadas Edmontonis. Greene jooksis üksnes 100 meetrit. 4. augustil saavutas ta 5. eeljooksus 10,33-ga võidu ja samal päeval vahejooksus 9,88-ga samuti. See oli vahejooksude parim aeg, kuigi teisedki vahejooksud võideti 10,00 või kiirema ajaga. 5. augustil ei olnud poolfinaalid nii kiired ja Greene'ile piisas kindla võidu saavutamiseks 10,01-st. Finaalis sai USA kaksikvõidu: Greene jooksis 9,82 ja Bernard Williams 9,94. Ato Boldon sai 9,98-ga pronksi.

Teatejooksus Greene ei osalenud ja USA meeskond diskvalifitseeriti finaalis.

### 2002

2002 kaotas Greene oma maailmarekordi Tim Montgomeryle, kes jooksis 9,78. Greene oli ise sel ajal vigastatud ja vaatas jooksu tribüünilt. Kuid hiljem leiti Montgomery olevat süüdi dopingu kasutamises ja tema maailmarekord tühistati.

Lõplikult jäi Greene oma maailmarekordist ilma 2005, kui selle ületas Jamaica jooksja Asafa Powell.

### 2004

2004. aasta suveolümpiamängudel Ateenas võistles Greene kahel alal.

21. augustil toimusid 100 m eeljooksud ja Greene võitis 8. eeljooksu 10,18-ga, mis oli eeljooksude 12. aeg. Samal päeval võitis ta 9,93-ga viimase, 5. vahejooksu 9,93-ga, millest parem oli üksnes Shawn Crawfordi 9,89. 22. augustil saavutas Greene teises, märksa kiiremas poolfinaalis 9,97-ga kolmanda koha Powelli ja Obikwelu järel. Esimese poolfinaali võitis Crawford 10,07-ga Justin Gatlini (10,09) ees. Samal päeval joostud finaalis tuli Gatlin 9,85-ga olümpiavõitjaks, järgnesid Obikwelu (9,86) ja Greene (9,87), järgnesid Crawford (9,89) ja Powell (9,94).

27. augustil toimusid 4×100 m teatejooksu poolfinaalid. USA võitis koosseisus Shawn Crawford, Darvis Patton, Coby Miller ja Maurice Greene 38,02-ga teise poolfinaali Suurbritannia (38,53) ees. 28. augustil joostud finaalis üllatas aga Suurbritannia, kelle viimase vahetuse jooksja Mark Lewis-Francis edestas Greene'i sajandikuga (38,07 ja 38,08).

Kokkuvõttes jooksis Greene 100 m jooksu kiiremini kui 10 sekundiga 53 korda, mis sel ajal oli enneolematu. Hiljem ületas selle tulemuse Asafa Powell, kes 2013. aasta seisuga on jooksnud alla 10 sekundi 88 korral. 1999. aasta jooksul jooksis Greene kiiremini 10 sekundist 9 korda, mis samuti oli sel ajal maailma tipptulemus, ja sellegi ületas Powell, joostes 2006 12 ja 2008 15 korda alla 10 sekundi.

4. veebruaril 2008 teatas Greene Pekingis lõpuks spordist loobumisest. Sealjuures ütles ta, et loodab hakata töötama treeneri ja ärimehena.

Saavutused
----------

### Olümpiamängudel

* 2000 – **olümpiavõitja** 100 m jooksus (9,87) ja 4×100 m teatejooksus (37,61)
* 2004 – pronksmedal 100 m jooksus (9,87) ja hõbemedal 4×100 m teatejooksus (38,08)

### Maailmameistrivõistlustel

* 1997 – **maailmameister** 100 m jooksus (9,86)
* 1998 – **maailmameister** 60 m jooksus (6,42)
* 1999 – **maailmameister** 100 m jooksus (9,80), 200 m jooksus (19,90) ja 4×100 m teatejooksus (37,59)
* 2001 – **maailmameister** 100 m jooksus (9,82)

### Isiklikud rekordid

* 60 m jooks – 6,39 MR (1988, 2001)
* 100 m jooks – 9,79 MR (1999)
* 200 m jooks – 19,86 (1997)

### Areng

| Aasta | 100 m jooks | 200 m jooks |
| --- | --- | --- |
| 1993 | 10,43 | 21,00 |
| 1995 | 10,19 (tuulega 9,88) | – |
| 1996 | 10,08 | – |
| 1997 | 9,86 | 19,86 |
| 1998 | 9,90 (tuulega 9,79) | 20,03 (tuulega 19,88) |
| 1999 | 9,79 | 19,90 |
| 2000 | 9,86 | 20,03 (tuulega 19,93) |
| 2001 | 9,82 | – |
| 2002 | 9,89 | – |
| 2003 | 9,94 | 20,16 |
| 2004 | 9,87 | – |
| 2005 | 10,01 | – |

Isiklikku
---------

Maurice Greene oli tippsportlasena 176 cm pikk ja kaalus 75 kg.

Viited
------

1. 1 2 3  "Sydney 2000: XXVII olümpiamängud". Tallinn, Inreko Press 2000, lk. 49-50

Välislingid
-----------

|  |  |
| --- | --- |
|  | Pildid, videod ja helifailid Commonsis: **Maurice Greene** |

* Maurice Greene Rahvusvahelise Kergejõustikuliidu kodulehel Muuda Vikiandmetes

| * v
* r
Meeste 100 m jooksu olümpiavõitjad |
| --- |
| 
1896: Thomas Burke • 1900: Frank Jarvis • 1904: Archie Hahn • 1908: Reggie Walker • 1912: Ralph Craig • 1920: Charlie Paddock • 1924: Harold Abrahams • 1928: Percy Williams • 1932: Eddie Tolan • 1936: Jesse Owens • 1948: Harrison Dillard • 1952: Lindy Remigino • 1956: Bobby Joe Morrow • 1960: Armin Hary • 1964: Bob Hayes • 1968: Jim Hines • 1972: Valeri Borzov • 1976: Hasely Crawford • 1980: Allan Wells • 1984: Carl Lewis • 1988: Carl Lewis • 1992: Linford Christie • 1996: Donovan Bailey • 2000: Maurice Greene • 2004: Justin Gatlin • 2008: Usain Bolt • 2012: Usain Bolt • 2016: Usain Bolt • 2020: Marcell Jacobs |

| * v
* r
Meeste 4×100 m jooksu olümpiavõitjad |
| --- |
| 
1912: Suurbritannia David Jacobs, Henry Macintosh, Victor d'Arcy, William Applegarth • 1920: Ameerika Ühendriigid Charlie Paddock, Jackson Scholz, Loren Murchison, Morris Kirksey •  1924: Ameerika Ühendriigid Loren Murchison, Louis Clarke, Frank Hussey, Alfred LeConey • 1928: Ameerika Ühendriigid Frank Wykoff, James Quinn, Charles Borah, Henry Russell •  1932: Ameerika Ühendriigid Robert Kiesel, Emmett Toppino, Hector Dyer, Frank Wykoff •  1936: Ameerika Ühendriigid Jesse Owens, Ralph Metcalfe, Foy Draper, Frank Wykoff •  1948: Ameerika Ühendriigid Barney Ewell, Lorenzo Wright, Harrison Dillard, Mel Patton •  1952: Ameerika Ühendriigid Dean Smith, Harrison Dillard, Lindy Remigino, Andy Stanfield •  1956: Ameerika Ühendriigid Ira Murchison, Leamon King, Thane Baker, Bobby Joe Morrow •  1960: Saksamaa Ühendvõistkond Bernd Cullmann, Armin Hary, Walter Mahlendorf, Martin Lauer •  1964: Ameerika Ühendriigid Otis Drayton, Gerald Ashworth, Richard Stebbins, Bob Hayes • 1968: Ameerika Ühendriigid Charles Greene, Melvin Pender, Ronnie Ray Smith, Jim Hines •  1972: Ameerika Ühendriigid Larry Black, Robert Taylor, Gerald Tinker, Edward Hart •  1976: Ameerika Ühendriigid Harvey Glance, John Wesley Jones, Millard Hampton, Steven Riddick •  1980: NSV Liit Vladimir Muravjov, Nikolai Sidorov, Aleksandr Aksinin, Andrei Prokofjev •  1984: Ameerika Ühendriigid Sam Graddy, Ron Brown, Calvin Smith, Carl Lewis •  1988: NSV Liit Viktor Brõzgin, Vladimir Krõlov, Vladimir Muravjov, Vitali Savin •  1992: Ameerika Ühendriigid Mike Marsh, Leroy Burrell, Dennis Mitchell, Carl Lewis, James Jett •  1996: Kanada Robert Esmie, Glenroy Gilbert, Bruny Surin, Donovan Bailey, Carlton Chambers •  2000: Ameerika Ühendriigid Jon Drummond, Bernard Williams, Brian Lewis, Maurice Greene, Tim Montgomery, Kenneth Brokenburr •  2004: Suurbritannia Jason Gardener, Darren Campbell, Marlon Devonish, Mark Lewis-Francis • 2008: *Vakantne* •  2012: Jamaica Kemar Bailey-Cole, Yohan Blake, Usain Bolt, Nesta Carter, Michael Frater •  2016: Jamaica Asafa Powell, Yohan Blake, Nickel Ashmeade, Usain Bolt •  2020: Itaalia Lorenzo Patta, Marcell Jacobs, Fausto Desalu, Filippo Tortu |


| * v
* r
Meeste 100 m jooksu maailmameistrid |
| --- |
| 
1983: Carl Lewis • 1987: Carl Lewis • 1991: Carl Lewis • 1993: Linford Christie • 1995: Donovan Bailey • 1997: Maurice Greene • 1999: Maurice Greene • 2001: Maurice Greene • 2003: Kim Collins • 2005: Justin Gatlin • 2007: Tyson Gay • 2009: Usain Bolt • 2011: Yohan Blake • 2013: Usain Bolt • 2015: Usain Bolt • 2017: Justin Gatlin • 2019: Christian Coleman • 2022: Fred Kerley• 2023: Noah Lyles |

| * v
* r
Meeste 200 m jooksu maailmameistrid |
| --- |
| 
1983: Calvin Smith • 1987: Calvin Smith • 1991: Michael Johnson • 1993: Frankie Fredericks • 1995: Michael Johnson • 1997: Ato Boldon • 1999: Maurice Greene • 2001: Konstantínos Kentéris • 2003: John Capel • 2005: Justin Gatlin • 2007: Tyson Gay • 2009: Usain Bolt • 2011: Usain Bolt • 2013: Usain Bolt • 2015: Usain Bolt • 2017: Ramil Guliyev • 2019: Noah Lyles • 2022: Noah Lyles • 2023: Noah Lyles |